**Pravilnik o radu Odbora za zaštitu okoliša, održivost i lokalnu zajednicu**

Članak 1.

Ovim se Pravilnikom utvrđuje način izbora članova/ica, zadaci i nadležnosti Odbora za zaštitu okoliša, održivost i lokalnu zajednicu (U daljnjem tekstu Odbor).

Osim zadataka opisanih ovim Pravilnikom, Skupština društva Kaštijun (u daljnjem tekstu Skupština) u dogovoru s Odborom može Odboru dodijeliti i dodatne zadatake.

SASTAV, NAČIN IZBORA, IMENOVANJA I RADA ODBORA

Članak 2.

Odbor čini najmanje 5 članova/ica od kojih je:

- jedan/na predstavnik/ca zainteresirane javnosti na koju utječe ili bi mogla utjecati djelatnost ŽCGO Kaštijun

- jedan/na predstavnik/ca organizacije civilnog društva za zaštitu okoliša

- tri predstavnika različitih struka s dokazanim iskustvom (stručnjak/inja kemičarske struke/ekolog, stručnjak/inja inženjer strojarske, medicinske i drugih struka, čije znanje može doprinijeti radu Odbora).

Članak 3.

Inicijativu za osnivanje Odbora daje Inicijativni odbor za formiranje civilnog nadzora nad radom ŽCGO Kaštijun (u daljnjem tekstu Inicijativni odbor).

Inicijativni odbor objavljuje putem medija i društvenih mreža poziv za kandidiranje za članstvo u Odboru sa zahtjevom da se uz iskaz interesa prilože kvalifikacije i motivacijsko pismo.

Na temelju prispjelih iskaza interesa za rad u Odboru, Inicijativni odbor bira najmanje 5 članova Odbora najveće stručnosti i motivacije.

Ako iz bilo kojeg razloga Odbor ostane bez neke članice/a, Odbor raspisuje poziv za imenovanje novog člana, kojeg potom Skupština potvrđuje.

U slučaju imenovanja novog člana/ice, mandat novom članu traje do isteka mandata cijelog Odbora.

Članstvo u Odboru prestaje istekom mandata, na vlastiti zahtjev ili u slučaju da član tri puta uzastopce ne sudjeluje na sjednicama Odbora.

Odbor je dužan prije isteka svog mandata objaviti novi javni poziv za kandidiranje u članstvo Odbora i izabrati nove članove Odbora.

Član Odbora može biti biran najviše tri uzastopna puta.

Mandat Odbora traje dvije (2) godine.

Odabrane članove Odbora potvrđuje Skupština.

Članak 4.

Na svojoj prvoj sjednici Odbor među imenovanim članovima/cama bira predsjednika/icu.

Predsjednica/ik odbora saziva i vodi sjednice. U slučaju njegove spriječenosti, sjednicu saziva i vodi najstariji član/ica Odbora.

Predsjednik/ca potpisuje zaključke, odluke ili izvještaje koji se podnose Skupštini.

Odbor se sastaje po potrebi, a sjednice se mogu održavati i putem interneta odnosno videokonferencija i drugih dostupnih metoda.

Na svakoj se sjednici imenuje zapisničar koji vodi zapisnik. Zapisnike, nakon verifikacije članova Odbora prisutnih na sjednici za koju se vodi zapisnik, potpisuju predjednik/ica i zapisničar.

Kvorum sjednice Odbora čini većina članova Odbora.

Odluke se donose konsenzusom, a ako to nije moguće onda većinom glasova prisutnih članova/zamjena.

Zapisnici se čuvaju u tajništvu Uprave društva.

Zapisnici Odbora objavljuju se na internetskoj stranici društva Kaštijun.

.

Članak 5.

**Ciljevi rada odbora:**

**- osigurati transparentnost, zaštitu okoliša i zdravlja, učinkovitost, poštivanje hijerarhije gospodarenja otpadom u radu Županijskog centra za gospodarenje otpadom te zagovaranje politika održivosti u radu ŽCGO Kaštijun.**

Članak 6.

Odbor ima pravo pristupa svim informacijama kojima raspolaže društvo Kaštijun.

Uprava će na vrijeme obavještavati članove Odbora o datumima sjednica Nadzornog odbora i drugih događaja od važnosti za rad, upravljanje i razvoj ŽCGO Kaštijun.

Predstavnik Odbora imaju pravo prisustvovati sjednicama Nadzornog odbora i drugim događajima od važnosti za rad, upravljanje i razvoj ŽCGO Kaštijun.

Članak 7.

Nadležnosti Odbora su:

NADZORNA

- prikupljanje dokumentacije vezane uz rad ŽCGO Kaštijun koje se tiču zaštite okoliša i zdravlja i informiranje javnosti;

- nadzor nad okolišnim, zdravstvenim i utjecajem postrojenja na lokalnu zajednicu (zalaganje za poštivanje principa predostrožnosti, nadzor nad poštovanjem mjera i uvjeta iz Okolišne dozvole i drugo, praćenje izvještaja o utjecaju na sastavnice okoliša i predlaganje mjera sanacije onečišćenja i drugo);

- dostavljanje obavijesti i zaključaka nadzora upravi i nadzornom odboru društva Kaštijun na postupanje

- izrada izvještaja za javnost o utjecaju na sastavnice okoliša i zdravlje.

SAVJETODAVNA

- predlaganje i promicanje održivijih rješenja u radu i planiranju budućeg rada ŽCGO Kaštijun;

- promicanje okolišne i društvene odgovornosti društva Kaštijuna;

- promicanje pravilne politike gospodarenja otpadom društva Kaštijun;

- promicanje kulture održivih politika upravljanja postrojenjem među zaposlenicima i vlasnicima; - promicanje modela uključivanja javnosti u odlučivanje o pitanjima gospodarnja otpadom .

Članice/ovi Odbora mogu u obavljanju svojih zadataka i nadležnosti pribavljati mišljenja vanjskih stručnjaka.

Za uredske poslove Odbora na raspolaganju je tajništvo Uprave.

Odbor može od Uprave/Skupštine društva zatražiti pokrivanje troškova neophodnih za izvršavanje zadataka Odbora, a Skupština/Uprava o tome odlučuje u skladu s mogućnostima.

Članak 8.

Članice/ovi Odbora mogu informacijama dobivenim radom u Odboru raspolagati slobodno.

Članak 9.

Članovi Odbora za svoj rad ne primaju novčanu naknadu.

Članak 10.

Pravilnik se može mijenjati isključivo na prijedlog Odbora, koji potvrđuje Skupština.